**PRANEŠIMAS ŽINIASKLAIDAI**

2025 m. kovo 13 d.

**Sėkmingi metai prekybos centrui CUP – 6,5 mln. lankytojų ir stabiliai auganti nuomininkų apyvarta**

**Vilniaus širdyje įsikūręs prekybos centras CUP išlieka viena populiariausių sostinės vietų – 2024 metais čia apsilankė 6,5 mln. žmonių, o lankytojų srautas, lyginant su 2023 metais, stabiliai augo ir buvo beveik 200 000 lankytojų didesnis. Nuomininkų apyvarta taip pat rodė teigiamus pokyčius – 2024 metais ji, lyginant su 2023-aisiais, išaugo beveik 7 proc. Prekybos centro generalinės direktorės Onos Nevinskienės teigimu, stabilų augimą lėmė nuolatinis dėmesys lankytojų patirčiai, nuomininkų poreikiams ir nuoseklūs erdvių bei paslaugų atnaujinimai.**

„Džiaugiamės matydami, kad mūsų prekybos centras išlaiko augimo tendencijas ir yra mėgstama vieta tiek apsipirkimui, tiek laisvalaikiui. Stabilus lankytojų srautas ir auganti nuomininkų apyvarta rodo, kad investicijos į atnaujinimus ir patogumus duoda matomų rezultatų. PC CUP vilniečius bei miesto svečius ir toliau stebins naujovėmis ir unikaliais projektais, kurie praturtins apsipirkimo patirtį bei suteiks dar daugiau galimybių mėgautis laisvalaikiu sostinėje“, – sako O. Nevinskienė.

Prekybos centro duomenimis, pernai didžiausio lankytojų srauto PC CUP susilaukė balandžio–rugpjūčio mėnesiais, kai kas mėnesį prekybos centrą aplankė daugiau nei 600 tūkst. žmonių. Skaičiuojama, kad renginių metu lankytojų skaičius augo net iki 25 tūkst. per dieną, o tai, pasak prekybos centro vadovės, rodo stabilų prekybos centro populiarumą tiek tarp vilniečių, tiek tarp miesto svečių.

„Prekybos centro lankytojus visuomet stengiamės nudžiuginti renginių ir veiklų įvairove, kuri pritraukia lankytojus ne tik apsipirkti, bet ir dalyvauti bendruomenės gyvenime. Reguliariai organizuojamos sezoninės mugės, šeimos šventės ir kultūriniai renginiai padeda išlaikyti lankytojų susidomėjimą bei prisideda prie bendruomeniškumo kūrimo“, – teigia O. Nevinskienė.

**Didesnis dėmesys lankytojų patogumui**

Pasak prekybos centro vadovės, nuomininkų apyvarta 2024 m., palyginti su 2022 m., išaugo 27 proc., o su 2023 m. – beveik 7 proc. Nors apyvarta išliko stabili, pastebimas ženklus augimas pavasarį ir prieš šventinį žiemos švenčių laikotarpį. Didžiausią pardavimų dalį ir toliau generavo restoranai ir kavinės, maisto prekių, kosmetikos, drabužių, vaistų ir sveikatos prekių bei avalynės parduotuvės.

2024 m. daugelis nuomininkų plėtėsi ir atnaujino savo erdves. Tarp jų – „Danija“, „Sportland“, „Rūta“, „Crustum“, „Eurokos“, „InHair“, „Can Can Pizza“ ir „Charlie Pizza“, kurie ne tik padidino plotą, bet ir pasiūlė naujų patirčių lankytojams, pavyzdžiui, interaktyvias žaidimų erdves vaikams.

Praėjusiais metais atsinaujino ir 5-ojo prekybos centro aukšto bendra erdvė – modernizuota apšvietimo sistema ir įrengti papildomi liftai ir erdvės lankytojų patogumui. Siekiant dar didesnio šeimų komforto, įrengtas jaukus tėvų ir vaiko kambarys, kuris leidžia patogiai rūpintis mažaisiais lankytojais.

Prekybos centras nuolat investuoja į aplinkos gerinimą ir lankytojų patogumą – atnaujintos ne tik bendrosios erdvės visuose aukštuose, bet ir patobulinta nuorodų sistema, kad lankytojams būtų dar lengviau rasti norimas vietas“, – sako PC CUP vadovė.

**„Nacionalinio kraujo centro“ padalinyje – rekordinis aktyvumas**

Sėkmingais praėjusių metų rezultatais gali pasidžiaugti ir 4-ajame PC CUP aukšte įsikūręs „Nacionalinio kraujo centro“ (NKC) padalinys. Būtent ši lokacija 2024 m. sulaukė didžiausio iki šiol fiksuoto donorų srauto – beveik 20 tūkst. apsilankymų, o kraujo duota 16,5 tūkst. kartų, tai yra 20 proc. daugiau, palyginti su 2023 metais. Pernai šiame padalinyje beveik 800 žmonių pirmą kartą nusprendė tapti kraujo donorais. Šis padalinys išlieka didžiausią donorų srautą pritraukiančiu NKC padaliniu visoje Lietuvoje.

„Aktyvus lankytojų dalyvavimas kraujo donorystės veikloje įrodo, kad prekybos centras CUP ne tik suteikia patogią erdvę apsipirkimui ir laisvalaikiui, bet ir tampa socialiai atsakinga vieta, skatinančia bendruomenės įsitraukimą į svarbias iniciatyvas“, – teigia O. Nevinskienė.

Lina Vasilevskė

[lina.vasilevske@publicum.lt](mailto:lina.vasilevske@publicum.lt)

+37064634659